MT Il-Ġurnal Uffiċjali tal-Unjoni Ewropea C 391/11

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2017/C 391/08)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

“AMÊNDOA COBERTA DE MONCORVO”

Nru tal-UE: PGI-PT-02235 — 28.10.2016

DOP ( ) IĠP ( X )

1. Isem

“Amêndoa Coberta de Moncorvo”

2. Stat Membru jew Pajjiż Terz

Il-Portugall

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 2.3 Ħobż, għaġina, kejkijiet, ħelu, gallettini u prodotti oħra tal-furnara

3.2. Deskrizzjoni tal-prodott li għalih japplika l-isem f’(1)

L-“Amêndoa Coberta de Moncorvo” jirreferi għall-prodott tad-dolċerija magħmul mil-lewż ħelu [Prunus dulcis, (Mill) D. A. Webb] imqaxxar, inkaljat u miksi b’pejst taz-zokkor, magħmul skont l-ispeċifikazzjoni tal-prodott. Jistgħu jitqiegħdu fis-suq tliet verżjonijiet tal-“Amêndoa Coberta de Moncorvo”: abjad jew standard; skur jew biċ-ċikkulata; mhux miksi.

Il-forma tal-“Amêndoa Coberta de Moncorvo” hija bħal dik tal-qalba ta’ lewża, iżda daqsxejn ikbar minħabba l-kisi taz-zokkor. Il-verżjoni standard hija bajda minn barra u għandha ż-żennuni tipiċi taz-zokkor li jiffurmaw matul il-konfezzjoni. Meta jitqies id-daqs tiegħu, il-prodott jesa’ massimu ta’ 40 lewża għal kull 100 g. Il-verżjoni skura hija differenti mill-verżjoni bajda biss minħabba l-użu tax-xiropp taċ-ċikkulata fil-fażi finali tal-konfezzjoni. Il-verżjoni mhux miksija għandha lewn bajdani fuq barra, li jirriżulta minn traxxix ħafif ta’ zokkor mingħajr dawk iż-żennuni taz-zokkor li huma tipiċi tal-verżjonijiet l-oħra. Meta jitqies id-daqs iżgħar tiegħu, il-prodott jesa’ minimu ta’ 40 lewża għal kull 100 g.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

L-“Amêndoa Coberta de Moncorvo” huwa magħmul biss minn:

— lewż ħelu mqaxxar, sħiħ u bla ħsara b’daqs minimu ta’ 12 mm;

— zokkor abjad tal-kannamieli raffinat;

— ilma;

— l-abjad tal-bajd (ingredjent fakultattiv);

— ċikkulata jew trab tal-kawkaw (għall-verżjoni skura biss).

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-fażijiet ta’ produzzjoni li ġejjin iridu jsiru fiż-żona ġeografika ddefinita:

— L-inkaljatura tal-lewż;

— It-tħejjija taz-zokkor u tax-xiroppi taċ-ċikkulata;

— Il-kisi tal-lewż.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

—

3.6. Regoli speċifiċi dwar it-tikkettar

Wara l-isem tad-deskrizzjoni tal-prodott fuq it-tikketta tal-“Amêndoa Coberta de Moncorvo”, għandu jkun hemm il-kliem “Indicação Geográfica Protegida” [Indikazzjoni Ġeografika Protetta] jew “IGP” [IĠP].

It-tikketta għandha tidentifika liema verżjoni tal-“Amêndoa Coberta de Moncorvo” hemm fil-pakkett (għajr fil-każ tal-verżjoni standard jew bajda, fejn din l-identifikazzjoni hija fakultattiva).

It-tikketta għandha tinkludi s-simbolu tal-“Amêndoa Coberta de Moncorvo” li huwa muri hawn taħt.

4. Definizzjoni fil-qosor taż-żona ġeografika

Iż-żona ġeografika għall-produzzjoni jew l-ipproċessar tal-“Amêndoa Coberta de Moncorvo” hija limitata għall-muniċipalità ta’ Torre de Moncorvo.

5. Rabta maż-żona ġeografika

Ir-rabta bejn l-“Amêndoa Coberta de Moncorvo” u ż-żona hija bbażata fuq il-fama tal-prodott.

Minħabba l-proċess ta’ produzzjoni tiegħu, l-“Amêndoa Coberta de Moncorvo” għandu dehra distinta li tidentifikah u tiddistingwixxih minn lewż ikkunfettat ieħor. Dan il-proċess ta’ produzzjoni beda f’Torre de Moncorvo, u nżamm f’din il-muniċipalità fuq bażi kostanti u kontinwa tul is-sekli, b’rabta qawwija mal-Għid u festi oħrajn. Il-pubblikazzjoni tal-1908 Ilustração Transmontana tiddokumenta l-attività ta’ dawk li jiksu l-lewż [cobrideiras]. Il-produtturi tal-“Amêndoa Coberta de Moncorvo” ilhom jissejħu b’dan l-isem minn mill-inqas din id-data. Il-Grande Enciclopédia Portuguesa e Brasileira tal-1936 tinnota wkoll li “il-lewż miksi ta’ Moncorvo huwa famuż fil-Portugall”.

B’mod simili, fil-Livro do Segundo Congresso Transmontano tal-1942, hemm aċċenn tal-eżistenza ta’ industrija żgħira tal-“kisi tal-lewż” f’Torre de Moncorvo li hija “interessanti ħafna minħabba l-oriġinalità tagħha” u li għandha “dehra tipika magħrufa minn kważi kulħadd”. L-istess ktieb jagħti d-deskrizzjoni li ġejja tal-metodu tal-produzzjoni għall-“Amêndoa Coberta de Moncorvo”. “Il-lewż jiġi pproċessat kif ġej: wara li jitqaxxar (bl-użu tal-ilma sħun biex titneħħa l-qoxra), jiġi inkaljat ftit. Wara l-inkaljatura, jintefa’ f’tilari tar-ram li jissaħħnu kontinwament fuq nar baxx. Waqt li l-lewż ikun fuq dawn it-tilari, jiġi mraxxax biz-zokkor filwaqt li jitħawwad kontinwament mill-“idejn tal-kisi” (l-isem mogħti lin-nisa li jagħmlu dan ix-xogħol), li jirrepetu dan il-moviment bil-paċenzja u b’mod kontinwu għal bosta sigħat sakemm il-lewż ikun lest, bid-dehra tipika li jafha kważi kulħadd”. Dan il-metodu ta’ produzzjoni huwa simili f’kull aspett għal dak tal-lum.

Il-ktieb ikompli jgħid: “Jagħmlu diversi tipi ta’ lewż, iżda għalija, l-aħjar huma dawk “mingħajr kisi”. Din il-varjetà għandha l-aktar zokkor u barra minn hekk, bla dubju, għandha l-aħjar togħma.” Il-ktieb b’hekk jixhed il-produzzjoni tradizzjonali ta’ varji tipi ta’ lewż, prattika li għadha tintuża sal-lum. Dan huwa kkonfermat, pereżempju, minn artiklu mill-Jornal de Notícias, li jinnota li “il-lewż miksi huwa waħda mill-ispeċjalitajiet lokali magħrufa sew, [disponibbli] fi tliet varjetajiet: abjad, skur u mhux miksi” (“Torre de Moncorvo: o Concelho”, is-7 ta’ Frar 2008).

Fid-dokumentarju O Homem e a Cidade dwar Torre de Moncorvo, li xxandar fuq ir-Radio Televisão Portuguesa (RTP) fl-1996, ġie nnutat li “it-Torre de Moncorvo ma għandux riżorsi industrijali sinifikanti u jiddependi l-aktar fuq inizjattivi partikolari li kważi inevitabbilment ikunu bbażati fuq it-tradizzjoni. Dan huwa l-każ għall-produzzjoni tal-lewż miksi, speċjalità attraenti tad-dolċerija reġjonali. L-arti tal-proċess għall-produzzjoni ta’ dan il-ħelu tradizzjonali, li tirrikjedi ħafna paċenzja u li ilha għaddejja żmien twil, hija l-frott ta’ għarfien li ilu jeżisti għal sekli sħaħ”.

Maria de Lurdes Modesto u Afonso Praça, fil-ktieb tagħhom Festas e Comeres do Povo Português, ippubblikat fl-1999, jirreferu għall-eżistenza fil-Portugall ta’ “lewż inkaljat bl-idejn li jistħoqqlu attenzjoni speċjali — il-“lewż miksi” ta’ Moncorvo. Dan il-lewż huwa speċjalità tar-raħal, iżda huwa magħruf fir-reġjun kollu, għax “il-pastiċċieri ta’ Moncorvo” ikollhom stands fil-festi u fis-siti tal-pellegrinaġġi biex jippromwovuh.”

Dawn l-awturi jiġbdu wkoll l-attenzjoni għall-ktieb tal-1954 Paisagens do Norte ta’ Cabral Adão, li jirreferi għal “persuna li tiksi l-lewż” kif ġej: “Niftakarha bilqiegħda quddiem braċier kbir fejn kien qed jaqbad faħam jaħraq ħafna. Riġlejha miftuħin taħt dublett twil sal-għaksa. Tħawwad u tqalleb il-lewż nofsu misjur fuq tilar tar-ram, filwaqt li tipproteġi subgħajha bil-ħoloq sabiex ma taħraqx il-ponot tagħhom bil-pjatt jaħraq meta tpoġġi idejha ġo fih biex tħawwad il-boċċi żgħar taz-zokkor. Jinstema’ ħoss qawwi u kontinwu li jġegħilha titkellem tgħajjat ħafna biex tispjegali kif issir din l-ispeċjalità”.

F’artiklu ppubblikat fir-rapport tas-sessjoni ta’ ħidma “Moncorvo — From tradition to modernity” [Moncorvo. Da tradição à modernidade] li sar fl-2007, Virgílio Tavares, storiku u riċerkatur fiċ-Ċentru għall-Istudji dwar il-Popolazzjoni, l-Ekonomija u s-Soċjetà [Centro de Estudos da População, Economia e Sociedade — CEPESE] inkluda l-produzzjoni tal-lewż miksi minn Moncorvo fil-lista ta’ attivitajiet ta’ artiġjanat li jattiraw it-turisti u l-viżitaturi u li hija karatteristika stabbilita tal-identità ta’ Moncorvo.

Hemm referenzi għall-“Amêndoa Coberta de Moncorvo” f’pubblikazzjonijiet diversi u prestiġjużi dwar il-gastronomija reġjonali u nazzjonali, bħal pereżempju Cozinha Transmontana ta’ Alfredo Saramago (li tipprovdi ritratti tat-tliet tipi ta’ “Amêndoa Coberta de Moncorvo”), u Cozinha Tradicional Portuguesa ta’ Maria de Lurdes Modesto.

F’Torre de Moncorvo fis-snin reċenti, ġew żviluppati bosta sessjonijiet ta’ taħriġ sabiex dan l-għarfien espert jingħadda għal cobrideiras ġodda u sabiex jikber l-interess tal-ġenerazzjoni żagħżugħa f’attività li tradizzjonalment hija assoċjata mal-persuni akbar fl-età.

Il-kwalità, l-oriġinalità u t-tradizzjoni tal-konsum tal-“Amêndoa Coberta de Moncorvo” tawh fama u notorjetà kbira, kif muri mill-għadd kbir ta’ referenzi fil-midja, fejn ta’ spiss jiġi msemmi bħala waħda mill-karatteristiki ta’ Torre de Moncorvo.

Xi eżempji mill-għadd kbir ta’ referenzi fil-midja: “Os segredos de uma cobrideira de amêndoas” (Jornal do Nordeste, tas-27 ta’ Frar 2007), “Às voltas com a amêndoa” (Jornal do Nordeste, tas-16 ta’ Ottubru 2007), “As amêndoas” (Público, tat-30 ta’ Marzu 2013), “Amêndoa coberta de Moncorvo é especialidade da Páscoa transmontana” (SIC, tal-20 ta’ April 2014), “Produzir amêndoa coberta em Torre de Moncorvo tem que se lhe diga” (RTP, tal-5 ta’ April 2015), “Páscoa para lá do compasso” (Correio da Manhã, tat-28 ta’ Marzu 2016).

Referenza għall-pubblikazzjoni tal-Ispeċifikazzjoni tal-prodott

(it-tieni subparagrafu tal-Artikolu 6(1) ta’ dan ir-Regolament)

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) ĠU L 343, 14.12.2012, p. 1.